Luister: 67 miljoen kinders weens Covid nie ingeënt(Foto: CDC/Unsplash) Miljoene kinders wêreldwyd is tussen 2019 en 2021 weens die Covid-19-pandemie slegs gedeeltelik ingeënt of het glad nie hul roetine-inentings ontvang nie. “Meer as ŉ dekade van swaarverdiende winste in roetine-inenting vir kinders is uitgewis,” lui ’n nuwe verslag van die Verenigde Nasies (VN) se kinderagentskap, Unicef. Daar bestaan nou kommer oor moontlike polio- en maselsuitbrekings in die toekoms. Luidens die verslag het 48 miljoen van die 67 miljoen kinders wie se inentings “ernstig ontwrig” is deur die pandemie hul roetine-inenting heeltemal misgeloop. Die inenting van kinders het gedurende die pandemie in 112 lande afgeneem. Die persentasie kinders wat wêreldwyd ingeënt is, het gevolglik met 5 punte tot 81% gedaal – die laagste inentingskoers sedert 2008. Inenting in Afrika en Suid-Asië het veral tydens die Covid-19-pandemie agterweë gebly. “Kommerwekkend genoeg het die afname tydens die pandemie aan die einde van ŉ dekade gebeur waartydens die groei in kinderimmunisering in breë trekke gestagneer het,” sê Unicef in sy verslag. “Entstowwe speel ŉ baie belangrike rol om gesonde, lang lewens te lei,” sê Brian Keeley, die verslag se hoofskrywer. “Enige afname in inentingsyfers is kommerwekkend.” Inentings red jaarliks 4,4 miljoen lewens. Tot 5,8 miljoen lewens kan boonop teen 2030 gered word, sou elke kind ter wêreld die roetine-inentings ontvang. Voor die bekendstelling van ŉ entstof in 1963, het masels elke jaar ongeveer 2,6 miljoen lewens geëis. Die meeste slagoffers was kinders en dié getal het teen 2021 tot 128 000 gedaal. Die persentasie kinders wat teen masels ingeënt is, het egter tussen 2019 en 2021 vanaf 86% tot 81% gedaal. Die aantal maselsgevalle het gevolglik in 2022 verdubbel, vergeleke met 2021. Keeley waarsku ook dat die daling in inentingsyfers vererger kan word deur ander krisisse soos klimaatsverandering en voedselonsekerheid. Hy waarsku ook dat die aantal konflikte oor die hele wêreld, ekonomiese stagnasie in baie lande én klimaatnoodgevalle dit vir gesondheidstelsels en lande ál moeiliker maak om aan landsburgers se inentingsbehoeftes te voldoen. “Ons kan nie toelaat dat vertroue in roetine-inentings nog ŉ slagoffer van die pandemie word nie, anders kan die volgende vlaag sterftes weens kinders met masels, witseerkeel of ander voorkombare siektes wees,” sê Catherine Russell, uitvoerende direkteur van Unicef.